ANC wil Solly by OB verklaSolly Msimanga, die uitvoerende burgemeester van die Tshwane-metro Foto: Facebook Die ANC se Tshwane-koukus het Woensdag na burgemeester Solly Msimanga gekap deur te sê die party sal kwessies van “growwe finansiële wanbestuur, wanadministrasie en totale verontagsaming van grondwetlike en regsvoorskrifte” voor Kersfees by die kantoor van die openbare beskermer (OB) aanmeld. Die ANC-leiers in Tshwane, wat gelei word deur voormalige burgemeester van die stad, Kgosientso Ramokgopa, het die media in Pretoria toegespreek en ŉ assessering van Msimanga se 16 maande oue administrasie gegee. Ramokgopa het die DA-administrasie skerp gekritiseer en hulle daarvan beskuldig dat hulle die hoofstad in die grond in bestuur. Hy het Msimanga gekritiseer oor die R2 miljard begrotingstekort van die stad wat die DA vroeër gesê het hulle by die ANC-geleide munisipaliteit geërf het. “Toe ons die bestuur verlaat het, het die raad nagenoeg R700 miljoen in surplus gehad. Hoe is ons dan verantwoordelik vir ŉ R2 miljard tekort? Msimanga en die lede van sy burgemeesterskomitee moet die inwoners van Tshwane vertel hoe hulle die stad bestuur,” het hy gesê. “Dit is teleurstellend en hartseer om lede van die publiek en ons inwoners in te lig dat die Stad Tshwane in ŉ diep finansiële krisis van ongekende afmetings gedompel is. Die DA-geleide administrasie het vinnig ŉ gesonde en stabiele finansiële nalatenskap van die ANC-administrasie verwoes.” Die ANC-leiers in Tshwane het gesê die omvang van die krisisse in die stad kan nie langer geïgnoreer word nie en vereis onmiddellike ingryping. “Die omvang van die krisisse vereis ŉ provinsiale en uiteindelik ŉ nasionale finansiële reddingsingryping in terme van artikel 139 van die grondwet,” lui die verklaring van die ANC. Die groep het ook gekap na Msimanga se inkomsteinvorderingsmetodes in die stad en gesê sommige daarvan is “blatant onwettig”. “Ons het daarop afgekom dat inwoners van Tshwane sedert Julie 2017 ŉ onwettige belasting opgelê is: ŉ stadskoonmaakheffing van R127,04 per huishouding en R2 911,67 vir kommersiële en nywerheidseiendomme,” lui die verklaring. “Die stad sal jaarliks meer as R2,2 miljard deur hierdie heffing invorder. Dit demonstreer verder die totale verontagsaming van die grondwet.” Ramokgopa het gesê hulle sal om hierdie redes die OB se kantoor voor die einde van die jaar nader.